Μητροπολίτης Φωκίδος Θεόκτιστος

Ο Μητροπολίτης Φωκίδος Θεόκτιστος (κατά κόσμον Θεόδωρος Κλουκίνας, Σπάρτη, 2 Φεβρουαρίου 1950) είναι Έλληνας επίσκοπος της Εκκλησίας της Ελλάδος, ο οποίος διατελεί Μητροπολίτης Φωκίδος από το 2014. 

Στο παρελθόν είχε διατελέσει βοηθός επίσκοπος της Ιεράς Μητροπόλεως Μονεμβασίας και Σπάρτης, με τον τίτλο της πάλαι πότε διαλαμψάσης Επισκοπής Ανδρούσης από το 2009 έως την εκλογή του σε Μητροπολίτη Φωκίδος το 2014.

Βιογραφικά στοιχεία
Ο κατά κόσμον Θεόδωρος Κλουκίνας γεννήθηκε στη Σπάρτη στις 2 Φεβρουαρίου 1950, πρωτότοκο παιδί οικογένειας καταγόμενης από την Γορτυνία. Παρακολούθησε τις εγκύκλιες σπουδές του στη Ριζάρειο Εκκλησιαστική Σχολή και στη συνεχεία σπούδασε θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών, λαμβάνοντας το πτυχίο του το 1977. 

Στις 16 Μαΐου 1973 εκάρη μοναχός στην Ιερά Μονή Τιµίου Προδρόµου Γορτυνίας και την επόμενη ημέρα χειροτονήθηκε διάκονος στην ίδια Ιερά Μονή από τον Μητροπολίτη Γόρτυνος και Μεγαλοπόλεως Θεόφιλο. Στις 4 Δεκεμβρίου 1977 χειροτονήθηκε πρεσβύτερος και έλαβε το οφφίκιο του αρχιμανδρίτη στον Καθεδρικό Ναό Αγίου Νικολάου Μεγαλοπόλεως, από τον ίδιο αρχιερέα.

Αρχικά υπηρέτησε ως προϊστάμενος του Καθεδρικού Ναού και Αρχιερατικός Επίτροπος Μεγαλοπόλεως μέχρι το 1980, ενώ από το 1981 έως το 2008 υπηρέτησε ως ιεροκήρυκας της Ιεράς Μητρόπολης Γόρτυνος και Μεγαλοπόλεως. Παράλληλα άσκησε το λειτούργημα του θεολόγου καθηγητή στο Γυμνάσιο – Λύκειο Μεγαλόπολης, όπου χρημάτισε και ως διευθυντής του για μια πενταετία.

Υπεύθυνος για την πνευματική κίνηση της περιοχής της Μεγαλόπολης, που αριθμεί 50 ενορίες, υπηρέτησε την Μητρόπολη Γόρτυνος επί 31 συνεχιζόμενα έτη.

Από το 2008 έως την εκλογή του σε επίσκοπο υπηρετούσε στην Ιερά Αρχιεπισκοπή Αθηνών ως εφημέριος του Ιερού Ναού Κοιμήσεως της Θεοτόκου Κυπριάδου.

Στις 14 Οκτωβρίου 2009, εξελέγη βοηθός επίσκοπος της Ιεράς Μητροπόλεως Μονεμβασίας και Σπάρτης, με τον τίτλο της πάλαι πότε διαλαμψάσης Επισκοπής Ανδρούσης. Χειροτονήθηκε επίσκοπος στις 25 Οκτωβρίου 2009 στον Ιερό Ναό Οσίου Νίκωνος του Μετανοείτε Σπάρτης από τον Μακαριώτατο Αρχιεπίσκοπο Αθηνών και Πάσης Ελλάδος Ιερώνυμο, συμπαραστούμενος από πλειάδα αρχιερέων.

Στις 25 Ιουνίου 2014 εξελέγη από την Ιεραρχία της Εκκλησίας της Ελλάδος Μητροπολίτης Φωκίδος, συγκεντρώνοντας στον α' γύρο 50 ψήφους σε σύνολο 73 ενώ στον α' γύρο έλαβε 46 ψήφους.Ιερά Μητρόπολη Φωκίδος

Παραπομπές

Θεοκτιστος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών